《晓月秋河研歌》
清代·李锴

桐崖尝云有研癖，端溪老坑目所击。冥搜隐索七百年，宋氏以还岁刳剔。

澒洞或讶海穴穿，嵻崀真疑坤轴坼。粤中曾见鸠役夫，翻车数十兼渴乌。

洪涛逆吸骇波走，潜虬伏蟒号乾枯。阴森窟穴裁得罅，坚椎利凿凌空下。

神物可抉不可期，千金一片宁论价。此石何年出坑水，白日尘沙埋韨底。

眼中取舍亦有时，爱汝莹然含妙理。璘璘霦霦翡翠斑，碧月细晕层波閒。

峥峥嵘嵘老蛟骨，抚之荡之若无物。德苞贞介品正方，宝华黯澹腾古光。

书生得此骄气张，山鬼不敢嗤空囊。呜乎石君石君聊字汝，昔者桐崖今化土。

人閒茫茫争璞鼠，倘逢陵阳致辛苦。

作者简介：（1686—1755）清汉军正黄旗人，字铁君，号眉生，又号豸青山人、幽求子、焦明子。李辉祖子。尝充笔帖式，旋弃去。乾隆元年举鸿博，未中选。以岳丈大学士索额图声势煊赫，避去，隐于盘山豸峰下。诗亦脱俗，而刻意求高，不免有斧凿处。有《睫巢集》、《尚史》等。